ET Euroopa Liidu Teataja C 283/12

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 283/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“BAYERISCHER MEERRETTICH” VÕI “BAYERISCHER KREN”

EÜ-nr: DE/PGI/005/0299/19.3.2003

KPN ( ) KGT (X)

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. punktis viidatud riigi ametiasutustest ja Euroopa Komisjonist. (1)

1. Liikmesriigi vastutav talitus:

Nimi: Deutsches Patent- und Markenamt — Markenabteilung 3.2 Aadress: D-80297 München Tel: (49-89) 21 95 46 22 Faks: (49-89) 21 95 41 43 E-post: —

2. Ühendus:

Nimi: Schutzgemeinschaft „BAYERISCHER MEERRETTICH“ Anschrift: Industriestraße 24, D-91083 Baiersdorf Tel: (49-9133) 776 00 Faks: (49-9133) 77 60 77 E-post: hts@schamel.de taotlejate rühm: tootjad/töötlejad ( X ) muud: ( )

3. Toote liik:

Klass 1.6, köögivili, töötlemata ja töödeldud

4. Tehnospetsifikaat (artikli 4 lõikes 2 sätestatud nõuete kokkuvõte)

4.1 Toote nimetus: “Bayerischer Meerrettich” või “Bayerischer Kren”

4.2 Kirjeldus: Toodet “Bayerischer Meerrettich” või “Bayerischer Kren” toodetakse vastavalt alates 16.5.1979 kehtivatele Baieri liidumaa mädarõika kvaliteedinormidele (“Bayerischen Qualitätsnormen für Meerrettich”). Toodet “Bayerischer Meerrettich” või “Bayerischer Kren” tarnitakse juurtena (tooraine) või töödelduna (töödeldud materjal). Töödeldud toodet “Bayerischer Meerrettich” või “Bayerischer Kren” toodetakse traditsiooniliste retseptide järgi eelkõige Erlangen-Höchstadti, Neustadt an der Aischi/Bad Windsheimi ja Forchheimi kreisides.

Töödeldud, tarbimisvalmis toode “Bayerischer Meerrettich” või “Bayerischer Kren” koosneb riivitud mädarõikast (tooraine), millele on lisatud äädikhape, õli ja vürtsid.

Riivitud mädarõika miinimumsisaldus lõpptootes on reguleeritud “Mitteriknevate mädarõikatoodete kvaliteedinõuetega” (“Qualitätsanforderungen für Meerrettichdauerwaren”).

Toote “Bayerischer Meerrettich” või “Bayerischer Kren” töötlemiseks kasutatav töötlemata mädarõigas (tooraine) peab olema täielikult 100 % pärit Baieri liidumaalt, kuna Baieri tooraine on oluline lõpptoote “Bayerischer Meerrettich” või “Bayerischer Kren” erilise terava ja eriti vürtsika maitse jaoks. Muud lisandid nagu äädikhape, õli ja vürtsid ei pea olema Baieris toodetud ega kasvatatud.

Tooraine erilised omadused:

Toode “Bayerischer Meerrettich” või “Bayerischer Kren” on suure vitamiin C, eeterlike õlide ja antibiootiliste ainete sisaldusega. Toodet “Bayerischer Meerrettich” või “Bayerischer Kren” iseloomustab eriliselt mõrkjas maitse ja ainulaadne lõhn.

Töödeldud materjali erilised omadused:

Riivitud toodet “Bayerischer Meerrettich” või “Bayerischer Kren” valmistatakse põlvest põlve hoitud ja edasi antud retseptide järgi. Peamised koostisained on mädarõigas, äädikhape, õli ja vürtsid. Valmistoode “Bayerischer Meerrettich” või “Bayerischer Kren” on eriti terava ning vürtsika, s.t maalähedase, püsivalt terava ja vürtsika maitsega. Tänu eriti säästvale töötlemisviisile on valmistoode tumedate täppideta laitmatu heleda värvi ja suure viskoossusega.

Vastavalt töödeldud mädarõikatoodete suunistele peab töödeldud mädarõikavalmistises olema mädarõika tooraine miinimumsisaldus kindlaks määratud. Üksnes kõnealuse ettenähtud miinimumsisalduse puhul tohib neid valmistisi nimetada “Bayerischer Meerrettich” või “Bayerischer Kren”.

4.3 Geograafiline piirkond: Tootes “Bayerischer Meerrettich” või “Bayerischer Kren” kasutatavat mädarõigast tuleb kasvatada Baieri liidumaal sobivatel muldadel (nagu neid eriti leidub Kesk- ja Ülem-Frangimaal) ning töödelda samuti kõnealusel liidumaal. Toorainet töödeldakse traditsiooniliselt eelkõige Frangimaa Erlangen-Höchstadti, Neustadt an der Aischi/Bad Windsheimi ja Forchheimi kreisides.

4.4 Päritolutõend: Baieri mädarõika päritolu laitmatu jälgitavus on seaduslikult tagatud jälgitavuse määrusega: igal üksikpakendil oleva partiimärgistuse ning tootjate ametliku ostu-, müügi- ja tootmisdokumentatsiooni alusel on võimalik toote “Bayerischer Meerrettich” või “Bayerischer Kren” päritolu alati tõendada. Taotleja volitatud sõltumatu kontrolliasutus kontrollib ostu-, müügi- ja tootmisdokumentatsiooni tõelevastavust.

Toote “Bayerischer Meerrettich” või “Bayerischer Kren” põllumajandustootjate nimed on kantud Baieri mädarõikatootjate ühistu hallatavasse ja igal aastal ajakohastatavasse registrisse. Üksnes need põllumajandustootjad, kelle nimed on kantud kõnealusesse registrisse, tohivad toote “Bayerischer Meerrettich” või “Bayerischer Kren” toorainet tarnida. Baieri mädarõikatootjate ühistu (“Erzeugergemeinschaft Bayerischer Meerrettich”) on ka Baieri mädarõika kaitsmise ühistu (“Schutzgemeinschaft Bayerischer Meerrettich”) liige. Taotleja volitatud sõltumatu kontrolliasutus kontrollib kasvatus- ja müügiokumentatsiooni tõelevastavust.

4.5 Tootmismeetod: Baieris kasvatatakse mädarõigast sajanditepikkuse traditsiooni ja heade põllumajandustavade kohaselt. Mädarõika kasvatamisel Baieris on maailma kõige pikaajalised traditsioonid, mis ulatuvad tagasi 15. sajandi keskpaigani.

Mädarõika kasvatamine on vaevarikas ja nõuab palju käsitsitööd. Seepärast ütlebki vana talupojakõnekäänd: “Ein Acker mit Kren will seinen Herrn jeden Tag seh'n” (“Mädarõikapõld nõuab iga päev oma isanda hoolitsevat kätt”). Kui veebruari lõpus on talvekülmad möödas, avatakse hoidlad, kus mädarõika juurepistikud on talvitunud. Juurepistikuid hoitakse valgusküllases ruumis seni, kuni nad valguse mõjul võsusid ajavad. Aprillis istutatakse pistikud, “pea tõusva päikese poole ida suunas” kergelt ülespoole kaldu, ettevalmistatud põllupeenardele. Mai alguses ilmuvad esimesed peavõsud, algab n-ö peajuure moodustumine. Igast juurepistikust vabastatakse pool mullast, võsud murtakse taime küljest ära ja järele jäetakse vaid kõige jõulisem võsu. See on vajalik, et hiljem saada saagiks vaid üks jäme juur.

Kuni sügisese saagikoristuseni tuleb aga iga juurikas veel vähemalt korra maa seest välja kaevata ja pärast külgjuurte eemaldamist tagasi istutada. Seda tehakse tänapäeval veel valdavalt käsitsitööna. Ainult juurika otsast tohivad kasvada külgjuured — neid kasutatakse nimelt järgmisel aastal pistikutena. Taimelehtede värvi muutus näitab mädarõika peatset küpsemist, mis jõuab kätte oktoobris: koristusmasinaga kobestatakse muld ja mädarõika juured tõmmatakse käsitsi välja.

Kuna juur kurnab pinnase välja, kasvatatakse mädarõigast samal põllul vaid iga kolme aasta järel.

Töödeldakse valitud, kontrollitud ja käsitsi sorteeritud toorainet. Mädarõigas puhastatakse, pestakse, riivitakse värskelt ja lisatakse punktis 4.2. osutatud lisandid. Tänu säästvale töötlemisviisile säilib toote “Bayerischer Meerrettich” või “Bayerischer Kren” lõhn täielikult. Toorainet, mida kohe ei töödelda, säilitatakse külmkambrites.

Tuleb rõhutada, et mädarõikajuuri valitakse käsitsi ka enne edasist töötlemist. Mädarõika lõhna, erilise terava maitse ja väärtuslike komponentide säilitamiseks on Baieri töötlemispiirkondade ettevõtted sajandite jooksul välja töötanud mädarõigast mehaaniliselt vaid vähesel määral mõjutava töötlemisviisi. Veel tuleb rõhutada, et toodet “Bayerischer Meerrettich” või “Bayerischer Kren” töödeldakse konserveerimiseks vaid vääveldioksiidiga ja ta ei sisalda muid konserveerimisaineid. Ka selle poolest erineb kõnealune toode muu päritoluga mädarõikast.

4.6 Seos geograafilise piirkonnaga: Nimetust “Bayerischer Meerrettich” või “Bayerischer Kren” kasutatakse mädarõika kohta, mid on Baieris kasvatatud ja töödeldud sajandite jooksul. 15. sajandil olevat markkrahv Johannes Alchemista toonud mädarõikakasvatuse Regnitzi jõe piirkonda. Esimesed täpsed viited mädarõika kohta on 1650. aastal väljaantud raamatus “Die Nymphe Noris”, kus on juttu “Böömi mädarõikast küüslaugumaal” (Frangimaa). 1787. aastal mainis Johann Füssel oma reisipäevikus mädarõika kasvatust Forchheimi ja Erlangeni vahelisel alal. Pärast Ludwig-Doonau kanali avamist 1846. aastal hakati toodet “Bayerischer Meerrettich” või “Bayerischer Kren” tarnima laevadega Baiersdorfist Austriasse ja Ungarisse, aga ka Iisraeli, USAsse, Venemaale ja teistesse maadesse. Alates 1912.aastast tarnivad Baiersdorfi ja ümbruskonna tootjad ka riivitud ja tarbimisvalmis mädarõigast. Tuntud mädarõikalinna Baiersdorfi ümber asub maailma traditsiooniderikkaim mädarõika kasvatuspiirkond. Samas on see veel tänapäevalgi Saksamaa kuulsaim kõnealuse kultuuri kasvatuspiirkond.

Baieri kasvatuspiirkondade mullad ja sealse kliima eripära loovad mädarõika kasvatamiseks optimaalsed kasvutingimused. Soe kliima (aasta keskmine temperatuur 8,5oC) ja vähesed sademed (ca 600 mm) koos mulla eriliste omadustega (kerged liiva- ja savisisaldusega mullad) loovad võrreldes teiste kasvatuspiirkondadega soodsad tingimused sealse mädarõika suure glükosinolaadi sisalduse jaoks.

Tootjate traditsioonilised retseptid ja nende teadmised säästliku töötlemisviisi kohta tagavad toote “Bayerischer Meerrettich” või “Bayerischer Kren” omapära. Töödeldud tootesse “Bayerischer Meerrettich” või “Bayerischer Kren” ei ole vaja muudest kasvatuspiirkondadest pärit mädarõigast lisada.

Juba sajandeid hindavad tarbijad kõrgelt toodet “Bayerischer Meerrettich” või “Bayerischer Kren” nii Baierimaal kui ka väljaspool seda piirkonda.

4.7 Kontrolliasutus:

Nimi: Bayerische Landesanstalt für Landwirtschaft — Institut für Ernährungswirtschaft und Markt Aadress: Menzinger Strasse 54 D-80638 München Tel: (49-89) 17 80 00 Faks: (49-89) 17 80 03 13 E-post: —

4.8 Märgistamine: “Bayerischer Meerrettich g.g.A.” (kaitstud geograafiline tähis) või “Bayerischer Kren g.g.A.” (kaitstud geograafiline tähis).

4.9 Riiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.